
Szeptikus állapotok hatása humán neutrofil granulociták működésére

Bevezetés: A szepszis és más, szisztémás gyulladásos válasszal járó kórképek napjainkban intenzíven vizsgált kutatási területek. A sok megismert részlet ellenére a patomechanizmusról alkotott összkép még ellentmondásos, ezért hiányoznak a definitív terápiás lehetőségek is.
Klinikai kutatások leírták a neutrofil granulociták központi szerepét a szisztémás gyulladásos reakció szindróma (SIRS) patomechanizmusában. A szepszis egy olyan SIRS, melyet egy infektív ágens (az esetek 80 %-ában baktérium) okoz, a neutrofilek tehát nem csak a szisztémás gyulladás által érintettek, hanem, mint principális baktériumölő sejtek, a SIRS kiváltó okának eliminációjában is részt vesznek.
Módszerek: Humán neutrofil granulocitákat izoláltunk egészséges önkéntesek és szeptikus betegek véréből. A sejteket egy szuperoxid-detektáló kemolumineszcens módszer és egy félautomata baktériumtúlélési teszt segítségével vizsgáltuk.
Eredmények: In vitro a klinikai megfigyeléseknek megfelelő változásokat igazoltunk a szeptikus neutrofilek működésében: csökkent szuperoxid termelési kapacitás jeleit, előaktiváltságot és károsodott baktériumölési képességet találtunk méréseink során. Elsőként figyeltük meg, hogy ezek közül néhány funkcióváltozás szorosan korrelál a beteg általános állapotával. Igazoltuk, hogy a SIRS által előidézett módosulások a neutrofilek működésében különféle baktériumok eliminációját különböző mértékben érintik, míg a szepszis lokalizációja vagy kiváltó oka nincs hatással a SIRS által előidézett neutrofil funkcióváltozásokra. Kizártuk a szeptikus állapotokban jellemző fizikokémiai hatások önálló oki szerepét ezen változások mögött, és megfigyeltük, hogy a szeptikus plazmával történő előkezelés erősen befolyásolja az egészséges neutrofilek működését.
Következtetés: Elméletünk szerint az egyes baktériumok vagy más noxák másképp indítják el a szisztémás gyulladást, ez azonban egy azonos mechanizmusú SIRS-szé alakul. A SIRS viszont lehet különböző súlyosságú, ezért a beteg általános állapotának függvényében máshogy hathat vissza az indukció szintjén is jelen lévő neutrofilekre. Feltételezéseink szerint ezek a hatások szérum-mediáltak.
Támogatók: Projektünket az alábbi pályázatok és szervezetek támogatták: OTKA K81277 és K75084, TÁMOP 4.2.1/B-09/1/KMR-2010-0001 és 4.2.2/B10/1-2010-0013, ETT, ESZA, NFÜ, SKE



